陈著
赏转官球花酒边分韵得剪字
天机地轴随时转，万物生生就裁剪。
庭前一种可人花，独殿春深交夏浅。
团团自是浑沌胎，皎皎不事儿女婉。
照见胸中本色正，洗尽世上芳容靦。
我来把酒笑问花，花为我开恐非便。
意将逊归金谷园，不则直进玉华苑。
庶几异质逢异顾，百卉千葩羞著面。
花不解答我已醉，醉梦恍与花神见。
若曰幸自托君家，朝夕安知有贫贱。
香何用多无眩鬻，静与谁争却悠远。
纷纷桃李吾舆台，只许雪里梅同传。
富贵自有富贵花，强颜谄事非其愿。
妄人或呼转官球，正欲冯君力辞免。
胡为亦动流俗心，忽向醉中遭发遣。
跫然而喜豁然醒，前言戏耳起舞花。